**Budapest Főváros XV. Kerületi Önkormányzat Képviselő-testületének Etikai Kódexe**

**Az Etikai Kódex megalkotásának célja**

A jelen Etikai Kódex meghatározza, hogy a Budapest Főváros XV. Kerületi Önkormányzat polgármestere, alpolgármesterei, önkormányzati képviselői és bizottsági tagjai a XV. kerületértékei, múltja és jövőképe alapján, milyen magatartási formát kövessenek. **Budapest Főváros XV. Kerületi Önkormányzat Képviselő-testülete** elvárja, hogy az Etikai Kódexet önkéntesen betartsák és felelősen járjanak el munkájuk ellátása, illetve valamennyi fennálló kapcsolataik során.

Az Etikai Kódex szabályok és normák gyűjteménye, amelynek célja, hogy a benne rögzített elvek útmutatóul szolgáljanak az etikai problémák megoldásában, **Budapest Főváros XV. Kerületi Önkormányzat Képviselő-testület** iránti közbizalom erősítése, jó hírneve érdekében.

Az Etikai Kódexben leírtak az etikus magatartás általános szabályait tartalmazzák, de nem részletezik valamennyi etikai magatartási formát. Ebből következik, hogy a képviselőknek nemcsak az Etikai Kódex előírásait kell betartani, hanem a vonatkozó törvényi rendelkezések mellett, tisztségük általános etikai követelményeit is.​

Nincs az a kódex vagy szabályzat, amely mindazt a nagy számú etikai kihívást, jogi és szabályozási követelményt lefedné, amellyel napi tevékenységünk során szembe kell néznünk, illetve be kell tartanunk. Ezért minden képviselő köteles mindenkor felelősen és körültekintő mérlegelés alapján eljárni.

Az Etikai Kódexben foglalt értékek védelme közös érdekünk. Ennek érdekében a hivatásetikai alapelvek részletes tartalma az alábbiak szerint kerül meghatározásra.

**Etikai Kódex hatálya**

1.       Az Etikai Kódex hatálya kiterjed a **Budapest Főváros XV. Kerületi Önkormányzat Képviselő-testületének képviselőire, polgármesterére és alpolgármestereire**, valamint állandó bizottságainak külsős bizottsági tagjaira, (továbbiakban Képviselők.)

2.      A Kódex meghatározza a polgármesteri, alpolgármesteri, képviselői és bizottsági munka gyakorlása során, valamint azon kívül követendő és elvárható magatartási szabályokat.

**A hivatali tevékenység és munkavégzés során elvárt magatartási követelmények**

*Hűség, elkötelezettség*

A képviselőknek hűséggel, hittel, kitartással, becsülettel, a személyére, tevékenységére vonatkozó jogszabályi előírásokat maradéktalanul megtartva kell munkájukat végezni. A XV. kerület hírnevének megőrzése, erősítése valamennyi képviselő kötelessége.

*Igazságos és méltányos jogszolgáltatás*

Feladatait a jog és az erkölcs szerint is igazságosan teljesítse, azaz tegyen meg mindent annak érdekében, hogy jogalkalmazása megfeleljen a jogszabályok eredeti céljainak, és az erkölcsileg is helyes legyen.

Döntéseit a jogszabályok adta keretek között mindig a – legjobb szaktudása szerint – valós körülményekre való tekintettel, a józan ész és az emberiesség alapján hozza meg.

Tartózkodjon a felelőtlen vagy valótlan kijelentésektől, adjon hiteles, megbízható tájékoztatást, tartsa meg a törvényes és az általa vállalt határidőket.

*Előítéletektől való mentesség*

Érvényesítse az egyenlő elbánás elvét, tartózkodjon minden önkényes intézkedéstől és a hátrányos megkülönböztetés valamennyi fajtájától, munkájában ne befolyásolja személyes, családi, politikai, vagy anyagi érdek.

Kerülje a nemzetiségben, nemen, fajon, bőrszínen, etnikai, vagy társadalmi hovatartozáson, genetikai jellemzőkön, nyelven, valláson, hiten, politikai, vagy egyéb meggyőződésen, tulajdonon, vagyoni helyzeten, fogyatékosságon, koron, szexuális beállítottságon stb. alapuló indokolatlan diszkriminációnak még a látszatát is.

*Méltóság*

Tanúsítson viselkedésében, modorában, emberi megnyilvánulásaiban kiegyensúlyozott, mértéktartó, szélsőségektől mentes magatartást. Mindenkor az alkalomhoz illő és hivatalához méltó öltözetben jelenjen meg.

Feladatait az emberi méltóság feltétlen tiszteletben tartásával végezze, ügyintézését és a közalkalmazotti kapcsolatait a mindennapok embersége, az empátia, a segítségnyújtás, a szociális érzékenység és a bizalom jellemezze.

*Együttműködés, tisztelet*

Folytasson érdemi és a nyilvánosság számára átlátható párbeszédet minden olyan társadalmi csoporttal (annak képviselőjével), amelyre munkája jelentős hatással lehet.

Hivatalos és magánérintkezéseit a kölcsönös tiszteleten, megbecsülésen, kollegialitáson alapuló magatartás fémjelezze, tartózkodjon a mások önérzetét, emberi méltóságát sértő megjegyzésektől.

A XV. kerületi számára értéket jelent a munkatársi közösség, ezért a képviselők törekedjenek arra a XV. kerület érdekében, hogy csapatként lássák el feladataikat.

*Tisztesség, pártatlanság*

A képviselő nem élhet vissza tisztségével, a kezelésében álló közpénzekkel, vagyonnal, vagy szolgáltatással, továbbá azokkal az információkkal, amelyek munkája során jutottak a tudomására, és nem használhatja fel azokat saját, vagy mások egyéni érdekeinek előmozdítására – még tisztségéből való távozása után sem.

Ne végezzen olyan üzleti tevékenységet, ne vállaljon olyan beosztást, vagy funkciót, és ne rendelkezzen olyan pénzügyi, kereskedelmi, vagy egyéb érdekeltséggel, amely összeegyeztethetetlen tisztségével, beosztásával, illetve közfeladatai ellátásával.

Haladéktalanul tájékoztassa a Képviselő-testületet, ha beosztása, feladatai és magánérdeke között összeférhetetlenség keletkezik, vagy összeférhetetlenséget vélelmez, illetve ha szolgálati idejének fennállása alatt összeférhetetlen helyzetbe kerül.

*Nyilatkozat rokoni, családi érintettségről*

A képviselőknek hat havonta nyilatkozniuk kell az átláthatósági biztos felé, hogy dolgozik-e vagy betölt-e bármilyen tisztség rokonuk, illetve családtagjuk önkormányzati tulajdonú cégnél, önkormányzati költségvetésű szervnél, az önkormányzati hivatalnál, a polgármesteri hivatalnál, valamint a Képviselő-testület bizottságaiban.

**Záró rendelkezések**

A Kódexet a képviselőkkel ismertetni kell.

A Kódex normarendszere ………….lép hatályba.